Oficiālais Vēstnesis L 133 , 17/05/1989 Lpp. 0033 - 0035

Speciālizdevums somu valodā: Nodaļa 3 Sējums 29 Lpp. 0078

Speciālizdevums zviedru valodā: Nodaļa 3 Sējums 29 Lpp. 0078



Komisijas Direktīva (1989. gada 27. aprīlis), ar ko otro reizi groza pielikumus Padomes Direktīvai 77/96/EEK par trihīnu (Trichinella spiralis) pārbaudi, ievedot no trešām valstīm svaigu mājas cūku gaļu (89/321/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1976. gada 21. decembra Direktīvu 77/96/EEK par trihīnu (trichinella spiralis) pārbaudi, ievedot no trešām valstīm svaigu mājas cūku gaļu [1], kurā jaunākie grozījumi izdarīti ar Regulu (EEK) Nr. 3768/85 [2], un jo īpaši tās 8. pantu, tā kā jaunākajos pētījumos ir atklātas konkrētas metodes, kā cūkgaļā noteikt trihīnas; tā kā šīs metodes no veselības aizsardzības viedokļa ir tikpat drošas kā jau pastāvošās metodes; tā kā tādēļ atbilstoši jāpapildina Direktīvas 77/96/EEK I pielikums; tā kā, lai atvieglotu darbu, veicot trihīnu pārbaudes, trešām valstīm un dalībvalstīm jāļauj izvēlēties starp paredzētajām pārbaudes metodēm; tā kā šajā direktīvā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO DIREKTĪVU. 1. pants Ar šo Direktīvu 77/96/EEK groza, kā noteikts pielikumā. 2. pants Dalībvalstīs stājas spēkā normatīvi un administratīvi akti, kas vajadzīgi, lai ne vēlāk par 1989. gada 1. septembri izpildītu šīs direktīvas prasības. Par to tās tūlīt informē Komisiju. 3. pants Šī direktīva ir adresēta dalībvalstīm. Briselē, 1989. gada 27. aprīlī Komisijas vārdā — Komisijas loceklis Ray Mac Sharry [1] OV L 26, 31.1.1977., 67. lpp. [2] OV L 362, 31.12.1985., 8. lpp. -------------------------------------------------- PIELIKUMS Direktīvas 77/96/EEK I pielikumu papildina ar šādu VII punktu: "VII FERMENTATĪVĀS HIDROLĪZES AUTOMĀTISKĀ METODE APVIENOTAJIEM PARAUGIEM, KAS SVER NE VAIRĀK KĀ 35 g a) Iekārta un reaģenti - nazis vai šķēres paraugu nogriešanai, - paplātes, kas sadalītas 50 kvadrātos, uz kuriem iespējams novietot apmēram 2 g lielus gaļas paraugus, - Trichomatic 35 maisītājs ar filtrācijas starpliku, - sālsskābes šķīdums, 8,5 % ± 0,5 svara, - caurspīdīgi polikarbonāta membrānfiltri ar diametru 50 mm un poru izmēru 14 mikroni, - pepsīns koncentrācijā 1: 10000 NF (ASV Nacionālais formulārs), kas atbilst 1: 12500 BP (Britu farmakopeja), kas atbilst 2000 FIP (Starptautiskā Farmācijas federācija), - svari ar precizitāti līdz 0,1 g, - pincetes ar plakaniem galiem, - vairāki mikroskopa priekšmetstikliņi ar sānu garumu vismaz 5 cm vai vairāki Petri trauciņi vismaz 6 cm diametrā, kuru apakšdaļa, izmantojot smailu instrumentu, ir sadalīta 10 × 10 mm lielos kvadrātos, - (stereo-) mikroskops ar atstarotu gaismu (15 līdz 60 reižu lielu palielinājumu) vai trihinoskops ar horizontālu galdiņu, - tvertne atkritumu šķidrumu savākšanai, - vairākas 10 litru atkritumu tvertnes, kas izmantojamas piederumu attīrīšanai, piemēram, ar formalīnu, kā arī iekārtu un atlikušā hidrolizāta uzglabāšanai, ja tiek iegūti pozitīvi rezultāti. b) Paraugu ņemšana 1. No veseliem liemeņiem paņem apmēram 2 g paraugu no diafragmas saites pārejā no muskuļainās daļas cīpslainajā daļā. Ja diafragmas saites nav, tad paņem tāda paša lieluma paraugu no ribu daļas vai no diafragmas krūšu kaula daļas, no košļāšanas muskuļa vai vēdera muskuļa. 2. No gaļas gabaliem paņem apmēram 2 g lielu paraugu no šķērssvītru muskuļa, kurā būtu mazliet tauku un kurš atrastos pēc iespējas tuvāk pie kauliem vai cīpslām. c) Metode 1. Fermentatīvās hidrolīzes procedūra - Ievietojiet maisītājā filtrācijas starpliku, pievienojiet atkritumu cauruli un cauruli novadiet uz atkritumu tvertni. - Ja maisītājs ir ieslēgts, sāksies uzkarsēšana. - Pirms darba sākšanas jāatver un jāaizver apakšējais vārsts, kas atrodas zem reakcijas kameras. - Tad pievieno ne vairāk kā 35 paraugus, no kuriem katrs ir apmēram 1 g liels (temperatūrā no 25 līdz 30°C), kas paņemti no katra atsevišķā parauga saskaņā ar b) punktu. Pārliecinieties, ka lielākie stiegru gabali ir izņemti, jo tie var iesprūst membrānfiltrā. - Ielejiet ūdeni līdz šķidruma kameras malām, kas ir savienota ar maisītāju (aptuveni 400 ml). - Ielejiet apmēram 30 ml sālsskābes (8,5 %) līdz mazākās, pievienotās šķidruma kameras malām. - Novietojiet membrānfiltru zem rupjā filtra starplikas filtra turētājā. - Visbeidzot pievienojiet 5 g pepsīna. Pievienošanas secība ir stingri jāievēro, lai novērstu pepsīna sadalīšanos. - Noslēdziet reakcijas un šķidruma kameru vākus. - Izvēlieties fermentatīvās hidrolīzes ilgumu. Neilgu fermentatīvo hidrolīzi (5 minūtes) cūkām parastā kaušanas vecumā un ilgāku fermentatīvo hidrolīzi (8 minūtes) citiem paraugiem. - Automātiskā izsmidzināšana sākas, nospiežot maisītāja palaišanas pogu, un pēc tam automātiski notiks fermentatīvā hidrolīze, kam sekos filtrācija. Pēc 10 līdz 13 minūtēm process ir pabeigts un apstājas automātiski. - Reakcijas kameras vāku atver pēc tam, kad ir pārbaudīts, ka kamera ir tukša. Ja kamerā ir putas vai fermentatīvās hidrolīzes šķidruma atliekas, atkārtojiet procedūru saskaņā ar 4. punktu. 2. Kāpuru izolēšana - Noņemiet filtra turētāju un nolieciet membrānfiltru uz priekšmetstikliņa vai Petri trauciņā. - Membrānfiltru apskata ar mikroskopu vai trihinoskopu. 3. Iekārtas tīrīšana - Ja rezultāts ir pozitīvs, piepildiet maisītāja reakcijas kameru par 2/3 ar verdošu ūdeni. Pievienotajā šķidruma kamerā ielej parastu krāna ūdeni līdz apakšējā līmeņa sensors ir zem ūdens. Tad veic automātisku tīrīšanas programmu. Attīriet filtra turētāju un parējās iekārtas, piemēram, ar formālu apstrādi. - Pēc vienas dienas darba ielejiet maisītāja šķidruma kamerā ūdeni un veiciet standarta programmu. 4. Metode, ko izmanto, ja fermentatīvā hidrolīze ir nepilnīga un tādēļ nevar veikt filtrāciju Kad automātiskais process maisītājā ir veikts saskaņā ar 1. punktu, atveriet reakcijas kameras vāku un pārbaudiet, vai kamerā ir palikušas putas vai šķidrums. Tāda gadījumā veiciet šādu procedūru. - Aiztaisiet apakšējo vārstu, kas atrodas pirms reakcijas kameras. - Noņemiet filtra turētāju un nolieciet membrānfiltru uz priekšmetstikliņa vai Petri trauciņā. - Ielieciet filtra turētājā jaunu membrānfiltru un novietojiet filtra turētāju atpakaļ. - Lejiet maisītāja šķidruma kamerā ūdeni, līdz apakšējā līmeņa sensors ir zem ūdens. - Veiciet automātisko tīrīšanas programmu. - Pēc tīrīšanas programmas pabeigšanas atveriet reakcijas kameras vāku un pārbaudiet, vai tur nav vēl palicis šķidrums. - Ja kamera ir tukša, noņemiet filtra turētāju un ar pinceti nolieciet membrānfiltru uz priekšmetstikliņa vai Petri trauciņā. - Abus membrānfiltrus pārbauda saskaņā ar 2. punktu. Ja filtrus nevar pārbaudīt, atkārtojiet visus fermentatīvās hidrolīzes procesu ar ilgāku fermentatīvo hidrolīzi saskaņā ar 1. punktu. 5. Ja rezultāts, kas iegūts, pārbaudot apvienoto paraugu, ir pozitīvs vai apšaubāms, no katras cūkas paņem vēl 20 g paraugu saskaņā ar iepriekš minēto b) punktu. Šie paraugi jāpārbauda atsevišķi saskaņā ar iepriekš minēto metodi." --------------------------------------------------